苏辙
赵少师自南都访欧阳少师于颍州留西湖久之作
公居颍水上，德与颍水清。
身闲道转胜，内足无复营。
平昔富交游，开门坐常盈。
退居万事乐，独恨无友生。
汝颍亦多士，后来非老成。
赵公平生旧，情好均弟兄。
少年结意气，晚岁齐功名。
携手践廊庙，蹑足辞钧衡。
徜徉里闾间，脱略世俗萦。
兴来忽命驾，一往千里轻。
白发俨相映，元勋各峥嵘。
人生会面难，此会有余情。
遨游西湖中，仲夏草木荣。
壶觞列四坐，歌舞罗前楹。
画舫极氵公溯，肩舆并逢迎。
棹进凫鸭乱，乐作虫鱼惊。
近寺骈履迹，高台吹笑声。
往事语京洛，余欢发吟赓。
拳拳主人厚，款款来客诚。
此乐有时尽，此好何由倾。